b'\n_START_ARTICLE_\nTrastuzumab\n_START_SECTION_\nMehanizem delovanja\n_START_PARAGRAPH_\nReceptorji HER so beljakovine v celi\xc4\x8dni membrani, ki prena\xc5\xa1ajo molekulske signale iz zunanjosti v notranjost celice ter v njej vklapljajo in izklapljajo izra\xc5\xbeanje genov. Beljakovine HER uravnavajo celi\xc4\x8dno rast, pre\xc5\xbeivetje, adhezijo, migriranje ter diferenciacijo in so v rakavih celicah lahko oja\xc4\x8dane ali oslabljene. Pri nekaterih vrstah raka se beljakovine HER prekomerno izra\xc5\xbeajo in povzro\xc4\x8dijo, da se celice nenadzorovano mno\xc5\xbeijo._NEWLINE_Trastuzumab je humanizirano monoklonsko protitelo, ki se ve\xc5\xbee na zunajceli\xc4\x8dno domeno receptorja HER-2. Po vezavi povzro\xc4\x8di od protitelesa odvisno celi\xc4\x8dno citotoksi\xc4\x8dnost proti celicam s pove\xc4\x8danim izra\xc5\xbeanjem receptorja HER-2.\n_START_SECTION_\nUporaba\n_START_PARAGRAPH_\nTrastuzumab se ve\xc4\x8dinoma uporablja za zdravljenje raka dojke. HER-2 se pove\xc4\x8dano izra\xc5\xbea tudi pri nekaterih drugih vrstah raka, kot so rak jaj\xc4\x8dnika, rak \xc5\xbeelodca, rak materni\xc4\x8dnega vratu. Zato se preu\xc4\x8duje u\xc4\x8dinkovitost trastuzumaba tudi pri teh vrstah rakov._NEWLINE_Pomembno je, da se terapija s Herceptinom uvede le pri HER-2-pozitivnih oblikah raka, saj je trastuzumab drag in domnevno toksi\xc4\x8den za srce. Zato se najprej izvede testiranje, s katerim se dolo\xc4\x8di obseg izra\xc5\xbeanja beljakovine HER-2 na povr\xc5\xa1ini rakavih celic. \xc4\x8cee se ugotovi, da je izra\xc5\xbeanje beljakovine HER-2 pove\xc4\x8dano, je pacient primeren za uvedbo terapije s transtuzumabom. V primeru HER-2-negativnih oblik raka bi bilo tveganje za sr\xc4\x8dno toksi\xc4\x8dnost preveliko in ne bi odtehtalo morebitnega u\xc4\x8dinka, ki bi ga trastuzumab imel na rakave celice.\n_START_SECTION_\nU\xc4\x8dinkovitost\n_START_PARAGRAPH_\nTrastuzumab je u\xc4\x8dinkovit za zdravljenje raka dojke z zasevki v monoterapiji, \xc5\xa1e u\xc4\x8dinkovitej\xc5\xa1a pa je kombinacija s citostatiki (z docetakselom ali paklitakselom). Kombinirano zdravljenje podalj\xc5\xa1a \xc4\x8das do napredovanja bolezni in tudi celokupno pre\xc5\xbeivetje. Dopolnilno enoletno zdravljenje s trastuzumabom zmanj\xc5\xa1a tveganje za ponovitev bolezni za pribli\xc5\xbeno polovico in tveganje za smrt zaradi raka dojke za pribli\xc5\xbeno 30\xc2\xa0%. Nekatere bolnice s HER2-pozitivnim rakom dojke se na zdravljenje s trastuzumabom ne odzovejo (gre za t. i. primarno neodzivnost), lahko pa bolezen napreduje po dolo\xc4\x8denem obdobju remisije (sekundarna neodzivnost).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki pri zdravljenju s trastuzumabom so povezani z infuzijo in se pojavijo pri do 40\xc2\xa0% pacientov. Ve\xc4\x8dinoma se pojavijo bole\xc4\x8dina, vro\xc4\x8dina, mrzlica in glavobol, ki jih uspe\xc5\xa1no odpravijo paracetamol, difenhidramin in petidin._NEWLINE_Pomemben zaplet, ki se lahko pojavi pri zdravljenju s trastuzumabom, je sr\xc4\x8dna disfunkcija. Pojavi se pri 2 do 7\xc2\xa0% zdravljenih bolnikov.'